b'\n_START_ARTICLE_\nJanez Trstenjak\n_START_SECTION_\n\xc5\xbdivljenje\n_START_PARAGRAPH_\nLjudsko \xc5\xa1olo je obiskoval v Cerkvenjaku, gimnazijo pa v Mariboru med letoma 1836 in 1842 in nato \xc5\xa1tudij filozofije in teologije v Gradcu. Ma\xc5\xa1nik je postal leta 1848. Najprej je bil supernumerarij pri Sv. Barbari v (Cirkulanah), med letoma 1848-1849, nato pa kaplan pri Sv. Andra\xc5\xbeu v Slov. goricah v letih 1849-1851. Zaradi jetike se je moral za\xc4\x8dasno upokojiti, in je nekaj \xc4\x8dasa \xc5\xbeivel v Bi\xc5\xa1u. Po rahlem okrevanju je postal grajski duhovnik v Pod\xc4\x8detrtku, leta 1853 kaplan na Muti, leto pozneje v Ernov\xc5\xbeu (Erenhausen) ko ga je napredujo\xc4\x8da bolezen prisilila do kon\xc4\x8dne upokojitve. Kot deficient se je preselil v doma\xc4\x8do \xc5\xbeupnijo in tu \xc5\xbeivel do smrti leta 1856.\n_START_SECTION_\nDelo\n_START_PARAGRAPH_\nOsve\xc5\xa1\xc4\x8den zaradi stikov z drugimi slovenskimi rodoljubi se je za\xc4\x8del potegovati za pravice Slovencev, zlasti slovenskega jezika, zavzemal pa se je tudi za enoten slovenski knji\xc5\xbeni jezik in \xc4\x8drkopis. Zbiral je slovenske narodne pesmi in pripovedke ter zapisoval ljudske obi\xc4\x8daje. Bil je zagovornik delovanja Mohorjeve dru\xc5\xbebe. Svoje narodne nazore in dela je objavil v Novicah, v svoje objave pa so ga, tudi neimenovano, vklju\xc4\x8devali drugi zbiralci narodnega blaga.'